Foto’s: Duisende ysterperde brul vir HS DriehoekMet vergunning van Vaal Weekblad/ Elsje Vermeulen. Sowat 11 000 motorfietsryers van oral in die land het Sondag by Hoërskool Driehoek in Vanderbijlpark bymekaar gekom ten bate van die leerders wat deur die onlangse brugtragedie by dié skool geraak is. “Dit was elektries,” verduidelik Hennie Nel, organiseerder en motorfietsryer, Maandagoggend aan Maroela Media. Nel, beter bekend as Bees onder die motorfietsgemeenskap, vertel dat sowat 5 000 motorfietse gister by die Blokhuis op die R59-pad in die Vanderbijlpark-omgewing bymekaargekom het en vandaar in ŉ konvooi na Hoërskool Driehoek gery het. Daar gekom, is ŉ veiling op die rugbyveld gehou om geld in te samel vir die leerders van die skool. “Die motorfietsryers het van wyd en syd gekom. Van Kroonstad, Parys, Welkom en Bloemfontein. ŉ Paar het selfs vanuit die Kaap en Port Elizabeth gekom. Ek het al baie motorfietsfunksies bygewoon maar om 11 000 motorfietsryers saam te sien ry – dit was perfek,” vertel Nel. Met vergunning van Vaal Weekblad/ Elsje Vermeulen. Nel het sowat 250 motorfietsryers van sy motorfietsklub aan die Oos-Rand begelei. Hy vertel dat hy saam met ŉ mede-motorfietsryer, bekend as Bees Fourie, van ŉ klub aan die Wes-Rand op dié manier van fondsinsameling vorendag gekom het. “Fourie het eintlik leiding geneem en die idee van ŉ memorial run op Facebook versprei,” sê Nel. Hy vertel dat die motorfietsgemeenskap dadelik by die idee ingekoop het en die nodige reëlings is met die skool, polisie en die sakekamer in die dorp getref om lewe in Nel en Fourie se idee te blaas. Die massiewe groep motorfietsryers kon gevolglik gister omstreeks 09:45 met polisie-begeleiding die pad aandurf skool toe waar die brug op 1 Februarie ineengestort en vier leerders dood gelaat het. Met vergunning van Vaal Weekblad/ Elsje Vermeulen. Volgens Nel het donasies ingestroom nog voordat die amptelike veiling begin het. Donasies is glo onder polisiebewaking in twee groot staalasblikke ingesamel. “Ons wag nog vir die finale bedrag van ouditeure, maar as ek moet skat, het ons so tussen R135 000 en R140 000 ingesamel,” vertel Nel. Ook die ouers van die leerders wat gesterf het, was teenwoordig en die skool het na ŉ getuienis van een van die oorledenes se pa geluister, sê Nel. Op ŉ vraag oor waarom die motorfietsgemeenskap hul hande diep in hulle sakke gesteek het vir die spesifieke saak, antwoord Nel: “Waar kinders betrokke is, raak ons motorfietsryers se harte sag.” Nel is self ŉ pa en oupa, verduidelik hy. Nel wil graag almal betrokke by die dag se reëlings bedank asook die polisie wat gesorg het dat die motorfietsryers veilig by hul bestemming gekom het. Met vergunning van Vaal Weekblad/ Elsje Vermeulen.